Kat spring in en hou sy lyf redder | News24
Kat spring in en hou sy lyf redder
=Eugene Gerber met Mickey die katjagter.
In 'n dramatiese reddingspoging op Uitenhage het 'n kat genaamd Felix 'n ander kat, hoog in 'n boom gestrand, gered toe menslike pogings gevaal het.
Brandweermanne, die dierebeskermings-vereniging se inspekteur en nuuskieriges het verstom gestaan toe Felix, 'n huiskat, ná hulle talle (gefaalde) reddingspogings uit die bloute opdaag en binne sekondes sy lyf redder hou om 'n verbouereerde katjie eiepotig na veilig-heid aan te keer.
Die Uitenhage DBV het vroeg verlede Donderdag 'n noodoproep ontvang van die Gerbers in Mosel-woonbuurt op Uitenhage oor 'n katjie wat hoog in 'n boom hang. Die DBV het die brandweer se hulp ingeroep. Hulle was blitsvinnig op die toneel.
Joanita Gerber sê sy was die vorige aand rondom 22:00 in die kombuis toe sy 'n kat hoor skreeu. Sy het eers gedink dit is hul eie tomkat Felix wat kattermaai, maar toe sien sy hoe Mickey, hul grysbaard Jack Russell 'n vreemde kat in die jaart jaag. Vroeg Donderdagoggend toe haar ma, Juanita Dean, haar woonsteldeur oopmaak, het sy 'n grys katjie hoog in die boom, met stokstywe voorbeentjies deur 'n mik, sien hang.
"Mickey hou van boomklim. Hy hardloop sommer gou die eerste paar takke op. So, ek dink die katjie het vreeslik geskrik toe hy sien maar die hond is ook in die boom," het huiseienaar Eugene Gerber gesê.
Brandweerman Morné Gerber het eers teen die 8 meter hoë brandweerleer opgeklim om die katjie te probeer red, wat ná heelnag in die koue, toe al pootuit in die mik gehang het. Maar die katjie was ongeveer 13 meter hoog in die boom, so die leer was te kort en boomklim sou ook nie werk nie want die takke was te dun.
In 'n tweede poging het Uitenhage DBV inspekteur Kevin Brown die leer uitgeklim en probeer om die katjie te vang met 'n swembad se skoonmaaknet. Dit was ook sonder sukses en die katjie het nog hoër opgeklim.
Om die kat uit die boom te kyk, sou nie help nie en in 'n laaste poging is besluit om 'n tou aan die tak vas te maak en dit dan af te trek. Hopelik sou dit die katjie laat spring en vir dié verwagte aksie het brandweermanne gereed gestaan met 'n kombers om te keer dat hy hom nie katswink val nie.
Asems is opgehou soos die tak stadig afgebuig is. Toe breek die tak en die katjie spring, maar weg van die kombers af en toe hy grondvat, kies hy koers. Brandweermanne is agterna, maar is in hul spore gestop toe Felix soos blits op die toneel verskyn. Soos dit enige baas van sy eie jaart betaam, het hy die katjie in 'n hoek op die erf vasgekeer, waar Eugene Gerber blitsvinnig die katjie agter die nek kon gryp.
"Dit was nou 'n baie interessante reddings-poging. Almal het 'n plan gehad, maar niemand van ons het geweet die ander kat het ook die kat uit die boom gekyk en sy eie plan gehad nie," het Brown gesê nadat hy die katjie vinnig by Gerber oorgevat en in 'n vanghok gesit het.
Terwyl die brandweermanne hul toerusting opgeruim het, het Felix soos 'n wafferse held met stokstywe beentjies, stert in die lug en swaailyfie die toneel besnuffel – só asof hy geweet het : Ék is Felix, redder wat 'n katastrofe help afweer het.
Die geredde katjie is na die Uitenhage DBV geneem en hopelik sal sy eienaar/s hom daar opspoor.
Die Uitenhage brandweermanne en die DBV word bedank vir hulle vinnige optrede om die katjie te help red . . . en dan natuurlik ook Felix vir sy aandeel.